  Майя Бывальцева Удмуртиысь кык ёросъёсын нюлэсъёсы ветлыны уг яра. 22-тӥ гудырикошконэ со сярысь ивортӥз элькунысь нюлэс возёсъя министр Сергей Журавлёв. «22-тӥ гудырикошконысен 5-тӥ куарусёнозь ми нюлэсъёсы ветлыны ум лэзиське. Со Сьӧлта но Сюмси ёросъёс, ӵапак отын трос мульыясьёс — ягмульы, кудымульы бичасьёс… Тылпуос, кудъёссэ али кысо милям ӧнерчиосмы — со мульыясьёслэн бервылзы, куштэм тамак яке шыртыл… Соин ик ми та ёросъёсын нюлэсъёсы ветлыны лэзёнтэм вылысь пуктэт кутӥмы», — вераз Сергей Журавлёв. Министр тодэ вайытӥз, куронъёсты тӥясьёсты чурыт кылкутон возьма: тылпулэсь утиськон режим дыръя штрафъёслэн быдӟалазы 2 поллы йылэ. Нимаз адямиос ӧжытсэ 5 сюрс манет тыроно луозы, интыужо муртъёс — 40–50 сюрс, нош юридик огазеяськонъёс — 500 сюрс манетозь. Удмуртиын тылпуос ласянь югдур али сюлмаськытӥсь. Оглом 6 гектар вылын 52 пол тылпу потылӥз ни. Одӥгезлэн быдӟалаез шорлыдын 0,12 гектар — Приволжск федерал округъя со одӥгез тужгес пичиез лыдпус. 1-тӥ куарусёнозь Удмуртиын тылпулэсь утиськонъя нимысьтыз режим ужа. Сое эшшо кык арнялы кельтыны малпало на. Куазь кӧс но пӧсь возиськиз ке, сыӵе режим 1-тӥ коньывуонозь ужаны быгатоз на. Тылпуослэн лыдзыя тужгес сюлмаськытӥсь югдур Вотка лесничествоын. Солэн кивалтӥсез Николай Трушков верамъя, мугез — пӧсь но кӧс куазь но шутэтскисьёслэн чакласькымтэзы. Волковский каргуртысь карьеръёсы, кылсярысь, арлы быдэ кӧня ке сю адями вуылэ. Статистикая, 2016-тӥ ар кутсконысен лесничестволэн интывылаз 18 тылпуос пусъемын, 12-ез со пӧлысь — та интыын. Берлозэ кенжемез вордӥськонэ, 22-тӥ гудырикошконэ, кысӥзы. Быдӟалаезъя 0,05 квадрат метр гинэ гыбет тылпуэз кӧня ке час ӵоже киськано луиз. Гыбет кема дыр ӵоже гыбданы быгатэ, музъем ултӥ кошкыса, мукет интыын «тэтче», отын нош ик тылпу кылдэ. Нялтас вераса, туэ гужем та интыын 3-тӥ ползэ тыл потӥз ни. Удмуртиысь нюлэс возёсъя министрлэн воштӥсез Юрий Долматов верамъя, ар кутсконысен нюлэс инспекторъёс куронъёсты тӥян 2 сюрс 110 учыръёсты шараязы ни, 556-ез со пӧлысь — тылпулэсь утиськон куронъёсты тӥян, кылсярысь, тылскемъёс лэсьтон. Тегъёс: Мерлык Сюмси тылпу Удмуртия нюлэсвозёсъяминистерство Вотка Сьӧлта  